Rikosylikomisario Jari Kinnusen mukaan valepoliisitoiminnan taustalta paljastuu usein romanikopla, mutta korostaa, etteivät kaikki romanit luonnollisestikaan ole toiminnassa mukana. Romano Mission toiminnanjohtaja on pöyristynyt tavasta, jolla romanikulttuuria häpäistään alhaisilla rikoksilla.

Kaksi miestä tuotiin Oulun käräjäoikeuteen vankilasta. Kaksi jätti saapumatta, ja istunto lykkääntyi kokonaan joulukuulle. Aleksanteri Pikkarainen

Oulun käräjäoikeudessa piti alkaa keskiviikkona laajan valepoliisijutun käsittely. Asian käsittely jäi kuitenkin jälleen kerran alkuunsa, sillä kaksi syytetyistä ei tullut paikalle. Toinen vetosi terveyssyihin toimittamatta lääkärintodistusta. Toista ei ollut saatu edes kutsuttua oikeuteen. Miestä ei ollut tavoittanut edes oma asianajaja.

Yhtä törkeimmistä valepoliisiepäilyistä tutkittiin Oulun poliisissa. Poliisin mukaan iäkkäältä ihmiseltä vietiin yli satatuhatta euroa. Kokonainen rikoshyöty oli vielä isompi.

Oulun käräjäoikeus vangitsi 26. toukokuuta 2017 kolme 20-30–vuotiasta miestä epäiltynä törkeästä petoksesta, törkeästä maksuvälinepetoksesta ja virkavallan anastuksesta, joka koskee poliisina esiintymistä.

Vangittuna oli esitutkinnan aikana enimmillään viisi ihmistä. Edellä mainittujen nimikkeiden lisäksi on tullut kokonaisuuteen törkeitä rahanpesujuttuja neljä kappaletta, jotka liittyneet siihen, että törkeällä petoksella saatuja rahoja siirrelty toisille henkilöille.

Terhi Gröhn Oulun syyttäjänvirastosta nosti syytteet jo 23. tammikuuta 2018. Syytteitä on nostettu seitsemää henkilöä vastaan. Syytteet on nostettu viidestä virkavallan anastuksesta, maksuvälinepetoksesta, törkeästä maksuvälinepetoksesta, kolmesta törkeästä rahanpesusta ja yhdestä törkeän petoksen yrityksestä. Kahdesta rahanpesuepäilystä tehtiin syyttämättäjättämispäätös.

Asian käsittely siirtyi lopulta joulukuulle. Tuomari tehosti asiaa uhkasakoilla.

Järjestäytynyttä rikollisuutta?

Kyseisiin rikoksiin perehtynyt Sisä-Suomen poliisilaitoksen rikosylikomisario Jari Kinnunen kertoo kyseessä olevan pitkään jatkuneen rikostrendin, jota hän kutsuu järjestäytyneeksi rikollisuudeksi.

Kinnunen kertoo, että lähes poikkeuksetta valepoliisijuttujen ja vastaavien huijausten taustalta on paljastunut romaneita.

Aiempina vuosina huijauksen tyyli oli erilainen.

– Silloin sukulaispojiksi esittäytyneet huijasivat vanhuksia luulemaan, että sukulaispojat soittavat. Vanhus laitettiin arvuuttelemaan, että kuka siellä soittaa. Sitten kun vanhus kysyi, onko se meidän Veikko, niin sanottiin, että Veikkohan se täällä.

Kinnusen mukaan ongelmaksi muodostui tapaaminen, kun vanhukselta haluttiin viedä pankkikortit ja rahaa.

– Nehän jäivät kiinni.

Tuolloin keksittiin poliisina esiintyminen. Poliisina esiintymällä vanhuksia on saatukin luovuttamaan pankkitietojaan eri verukkeilla.

– Valepoliisihomma alkoi pyöriä 2016-2017. Huippuvuosi oli 2017, jolloin taisi olla yli tuhat juttua. Ne kehittivät tämän tavan, koska silloin ei tarvitse välttämättä tavata ihmisiä.

Kiinni jäävät usein ne matalan tason tekijät, jotka käyvät esimerkiksi rahaa nostamassa.

– Ne palavat armottomasti. Sehän on selvä, että ne palavat, Kinnunen viittaa kiinni jäämiseen.

– Varsinaiset tekijät jäävät taustalle, eivätkä he jää kiinni.

Iso hyöty, pienet tuomiot

Kinnusen mukaan mikään virallinen instanssi ei ole luokitellut valepoliisirikollisuutta järjestäytyneeksi.

– Se on järjestäytynyttä siinä mielessä, että on selkeät rooli ja selkeät tasot, miten toimitaan. Laaja joukko kuuluu ryppääseen, vaikka toki porukoita on useampi. Se että siihen kuuluu ydinjoukko, jotka usein ovat sukua, ei muuta sitä tosiasiaa.

Kinnunen kertoo kuulleensa alkuvuodesta, että kun tekijät pääsevät pois linnasta, he tulevat jatkamaan keväällä.

– Ja niin kävi. Toki tätä tehdään myös vankilasta käsin. Uhri voi olla Rovaniemellä, rahat voivat mennä Turkuun ja tili voi olla Tampereella. Sen takia tätä on onnistuttu pyörittämään pitkään.

Kinnunen ei kritisoi tuomioistuinlaitosta, mutta ihmettelee silti pieniä tuomioita, joita rikoksista on jaettu ihan tuoreeltaankin.

– Hämeen käräjäoikeudessa oli viime viikolla juttu, jossa tekijä oli saanut useita kymmeniä tuhansia. Oli 17 eri rikosta ja tuomio vähän reilu vuosi vankeutta. Hyvä hyötysuhde on, jos istut yhdeksän kuukautta, ja ennen sen täyttymistä olet jo pantavankina jossain, ja pääset tekemään rikoksia.

Rasismia?

Kinnunen on joutunut rasismisyytösten kohteeksi puhuttuaan esimerkiksi aiemmin televisiossa siitä, että valepoliisikoplat koostuvat romanihenkilöistä. Ilmiöstä on kertonut aiemmin esimerkiksi Yle. Vähäisempiin rooleihin ovat kelvanneet myös muut kuin romanit.

– Esimiehet kyselivät sen jälkeen, mutta se jäi siihen, ja pari romania otti yhteyttä. He sanoivat, että puhun ihan asiasta. Romanit eivät tästä voi puhua, koska pelkäävät henkensä puolesta ja valtaväestö ei tästä puhu, koska on rasistin leima otsassa. Täytyy muistaa korostaa sitä, että eiväthän kaikki romanit tätä tee. Tämä on muutamien juippien ja naisten leipätyö.

Kinnusen mielestä uhrit ovat valepoliisijutuissa todella haavoittuvaisia, koska kyse on vanhusväestöstä.

– Uhreille se voi olla puolen vuoden-vuoden kärsimys. Mummo saattaa menettää kaikki mitä sillä on säästössä ollut. On ollut tapauksia, että ihminen on säästänyt yli vuoden, että pääsisi matkalle, ja kaikki rahat lähti. Tämä on rottamaisin rikos, minkä minä tiedän. Selvää saalistusta.

”Kulttuurimme vastaista”

Romanien asiaa edistävän ja lastensuojelutyötä tekevän Romano Mission toiminnanjohtaja Tuula Åkerlund on pöyristynyt tiedosta, että jotkut romanit harjoittavat kyseisenkaltaista rikollisuutta. Romaniväestön keskuudessa valepoliisijuttujen aiempi julkinen käsittely on herättänyt suuttumusta.

– Tosi törkeää! Ilman muuta tuomitsemme tämmöisen teon. Meidän toimistoomme ovat eri puolelta Suomea romanit soitelleet ja osoittaneet närkästystään, että vanhuksia on kohdeltu näin julmalla tavalla. Tällaiset teot ovat romanikulttuurin kannaltakin todella vääriä ja häpeällisiä.

Åkerlundin mukaan sellainen romani ei ole saanut oikeaa romanikasvatusta, joka ei kunnioita vanhuksia.

– Ihan uskomatonta, koska usein uhrit ovat vanhoja ihmisiä. Se ei tarkoita sitä, että vain oman väestön vanhuksia kunnioitetaan, vaan yleensäkin ikää, vanhuutta ja sen tuomaa kokemusta ja viisautta.

Romanit toivovat ehdottomasti, että tekijät joutuvat vastuuseen, Åkerlund toteaa painokkaasti.

Tänäkin vuonna 120 juttua

Poliisina esiintyminen taloudellisen hyödyn tavoittelemiseksi ei ole suinkaan loppunut. Määrät ovat vähentyneet vuodesta 2017 osan tekijöistä jäätyä nalkkiin, mutta uusiakin yrittäjiä on tullut.

Poliisihallituksen poliisitarkastaja Jyrki Ahon mukaan valepoliisitapauksia on tänä vuonna kirjattu noin 120. Hän uskoo, että juttuja tutkinut Jari Kinnunen tietää, mistä puhuu, kun kertoo tekijöinä olevan usein romaneita.

– Ei poliisihallituksesta sitä kiistetä. Merkittäviltä osin romaniväestöä on näissä taustalla. Asiaa ei voi myöskään yleistää. Toimintamallia on myös kopioitu ja epäiltyinä tekijöinä on muitakin.

Ahon mukaan järjestäytynyt rikollisuus on käsitteenä laaja, jolloin puhutaan useimmiten vakavasta rikollisuudesta.

– Järjestäytynyttä rikollisuutta on sellainen, jota tehdään systemaattisesti. Useiden kohtien pitää täyttyä. EU ne on määritellyt. Siellä on 11 luokittelukohtaa, joista neljän tulee olla pakollisia ja yhteensä kuuden kohdan tulee toteutua.

Valepoliisien jäätyä kiinni ja monien jouduttua jo vankilaan, ovat tekotavat eläneet ja muuttaneet muotoaan.

– Viime aikoina ilmennyt tekotapa on ollut, että on soitettu ja sitten kerrottu, että poliisi tai muu henkilö tulee ovelle käymään noutamaan tunnuslukuja, verkkopankkitietoja ja käteistä rahaa tarkastettavaksi. Puhelut ovat olleet kestoltaan pitkiä ja uhreja on erehdytetty uskomaan, että asunnolle tullaan, koska henkilöllä olevat rahat voivat olla väärennettyjä, ja ne tulee poliisin tarkastaa. Sitten asunnolle on tullut siviilivaatetuksessa ollut henkilö. On saatu rahat, kortit ja tunnukset haltuun. Myöhemmin asiassa on todettu, että rahoja on nostettu lisäksi automaatista.

Iltalehti kertoo valepoliisien etnisestä taustasta, koska asialla on painava yhteiskunnallinen merkitys.